Publication: Magyar Közlöny
Issue: MK-2007-70 (Year: 2007, Number: 70)
Era: 2004-2010
Section: Melléklet a 2007. évi XLVI. törvényhez
Paragraph Index: 18495

2. Biztonsági felszállási és végbiztonsági megállási területek 2.1 A futópálya hossz növelése helyett a biztonsági felszállási és/vagy végbiztonsági megállási területek kialakítására vonatkozó döntés a futópálya végén túl rendelkezésre álló területtől, valamint a várható repülőgép típusok üzemeltetési igényeitől függ. A futópálya, a biztonsági felszállási és a végbiztonsági megállási területek hosszát a futópályát igénybe vevő repülőgépek felszálló teljesítménye alapján határozzák meg, de ugyanakkor ellenőrizzék azok leszállási távolságát is, hogy a futópálya a leszálláshoz is elég hosszú legyen. Mindazonáltal a biztonsági felszállási terület hossza nem haladhatja meg a rendelkezésre álló felszállási nekifutási távolság felét. 2.2 A repülőgép üzemeltetési teljesítmény korlátozások miatt olyan futópálya hosszúság szükséges, amely biztosítja, hogy a repülőgép a felszállás megkezdése után azt biztonságosan végrehajtja, vagy (megszakított felszállás esetén) megállítható. Jelen útmutatónknál feltételezzük, hogy a futópálya, a biztonsági felszállási és végbiztonsági megállási területek hossza a felszálló-súly, a futópálya jellemzők és a környezeti körülmények figyelembevételével éppen elegendő a leghosszabb felszállási és gyorsításból történő megállási távolságot igénylő repülőgép számára. A fentiek alapján minden egyes felszállás végrehajtásánál van egy meghatározott sebesség, amely az un. elhatározási sebesség; ez alatt a hajtómű meghibásodása esetén a felszállást meg kell szakítani, felette pedig végre kell hajtani. Az elhatározási sebesség elérése előtt, a hajtómű meghibásodása esetén a felszállás végrehajtásához az alacsony sebesség és a kis tolóerő miatt nagyon hosszú felszállási nekifutási távolságra lenne szükség. Ezzel szemben, ha a repülőgépvezető azonnal intézkedik, a rendelkezésre álló gyorsításból történő megállási távolságon belül nem okoz nehézséget a 2007/70/II. szám légijármű megállítása és ezért a fenti körülmények között a felszállás megszakítása lesz a helyes intézkedés. 2.3 Másrészt azonban az elhatározási sebesség elérése után bekövetkező hajtómű meghibásodás esetén a repülőgép elég nagy sebességgel és tolóerővel rendelkezik a felszállás biztonságos végrehajtásához a rendelkezésre álló felszállási nekifutási távolságon belül, viszont a nagy sebesség miatt megállítása nehézségekbe ütközhet. 2.4 Az elhatározási sebesség az egyes repülőgépeknél nem egy állandó sebesség érték, hanem azt a repülőgépvezető a rendelkezésre álló felszállási, valamint a gyorsításból történő megállási távolság határain belül a repülőgép teljes felszálló tömege (súlya), a futópálya jellemzői és a repülőtéren uralkodó időjárási (környezeti) körülmények alapján határozhatja meg. Általában a rendelkezésre álló gyorsításból történő megállási távolság növekedésével magasabb elhatározási sebességet választanak. 2.5 Az adott repülőgép típushoz szükséges gyorsításból történő megállási, valamint felszállási távolságok különböző változatai határozhatók meg a felszálló-súly, a futópálya jellemzők és repülőtéri körülmények figyelembevételével. Minden egyes változathoz egyedi felszállási nekifutási távolság tartozik. 2.6 A legáltalánosabb eset az, amikor olyan az elhatározási sebesség, amelynél a szükséges felszállási távolság megegyezik a szükséges gyorsításból történő megállási távolsággal. Ez az érték a kiegyenlített leszállómező hosszúság. Ahol biztonsági felszállási és végbiztonsági megállási területet nem alakítanak ki, ezek a távolságok azonosak a futópálya hosszával. Mindazonáltal, ha nem vesszük figyelembe a leszállási távolságot, a kiegyenlített leszállómező hosszúság nem szükségszerűen azonos a futópálya hosszával, mert a felszálláshoz szükséges nekifutási távolság természetesen rövidebb, mint a kiegyenlített leszállómező hosszúság. Ez a távolság a futópálya mellett azonos hosszúságú biztonsági felszállási és végbiztonsági megállási területtel biztosítható, tehát nem szükséges, hogy az egész távolság futópálya legyen. Ha a felszállásra a futópálya mindkét irányát használják, annak mindkét végén alakítsák ki a fenti területeket. Az előbbiek alapján tehát a futópálya felület hossz csökkentésének ára a teljes hosszúság növelése. 2.7 Amennyiben a gazdasági számítások kizárják a végbiztonsági megállási terület kialakításának lehetőségét és csak futópályát és biztonsági felszállási területet biztosítanak, a futópálya hossza (a leszálláshoz szükséges igények figyelmen kívül hagyása mellett) megegyezik a szükséges gyorsításból történő megállási, vagy felszállási nekifutási távolsággal — amelyik a nagyobb érték. A rendelkezésre álló felszállási távolság a futópálya és a biztonsági felszállási terület együttes hossza. 2.8 A kialakítandó legkisebb futópálya és legnagyobb biztonsági felszállási, vagy végbiztonsági megállási terület hosszúságot a futópályára vonatkozóan legnagyobb pályahossz igénnyel rendelkező repülőgép üzemeltetési kézikönyvében található adatok alapján a következők szerint határozhatják meg:

Source: https://magyarkozlony.hu/hivatalos-lapok/4c6310a937d14bac566ee9c9d944896656c292dd/dokumentumok/5a6ac3c6db12e692ae41096677ad5f072d2cc9f3/letoltes